b'\n_START_ARTICLE_\nEvangeli\xc4\x8danska cerkev augsbur\xc5\xa1ke veroizpovedi v Sloveniji\n_START_PARAGRAPH_\nEvangeli\xc4\x8danska cerkev augsbur\xc5\xa1ke veroizpovedi v Sloveniji je najve\xc4\x8dja protestantska denominacija v Sloveniji in je s pribli\xc5\xbeno 18.000 verniki 4. najve\xc4\x8dja veroizpoved v Sloveniji._NEWLINE_Septembra 2019 je bil za \xc5\xa1kofa izvoljen murskosobo\xc5\xa1ki pastor Leon Novak, ki bo decembra zamenjal trenutnega \xc5\xa1kofa Geza Filo.\n_START_SECTION_\nZgodovina\n_START_PARAGRAPH_\nEvangeli\xc4\x8danska cerkev na Kranjskem je bila ustanovljena v 16. stoletju, ko je reformator Primo\xc5\xbe Trubar prvi\xc4\x8d prevedel Luthrov katekizem ter dele Nove Zaveze v sloven\xc5\xa1\xc4\x8dino. Malo pozneje je Jurij Dalmatin prevedel celotno Sveto Pismo, ki so ga uporabljali v tedanjih slovenskih protestantskih cerkvah. Luthrov nauk se je hitro raz\xc5\xa1irjal med slovenskimi verniki. V Prekmurju so bili nosilci reformacije zemlji\xc5\xa1ki gospodje - plemi\xc5\xa1ki magnati Szechy-ji in Nadasdy-ji, pomembno vlogo pa je oddigral tudi \xc5\xa1tajerski plemi\xc4\x8d, baron Karl von Herberstorff, ki je kasneje postal prvi in\xc5\xa1pektor evangeli\xc4\x8danske cerkve na obmo\xc4\x8dju dan\xc5\xa1njega Prekmurja._NEWLINE_V protireformacijski dobi so Habsbur\xc5\xbeani ter Rimskokatoli\xc5\xa1ka cerkev protestantsko cerkev na Slovenskem popolnoma zatrli. Le na Ogrskem, kateri so pripadale tudi slovensko govore\xc4\x8da obmo\xc4\x8dja kot Slovenska okroglina (Prekmurje in Porabje), je slovenska evangeli\xc4\x8danska cerkev zmogla pre\xc5\xbeiveti v dveh cerkvenih ob\xc4\x8dinah, \xc5\xa0urd in \xc4\x8cobin._NEWLINE_Na obmo\xc4\x8dju Prekmurja so v protireformacijski dobi magnati klonili pod pritiski in zamnejali strani. Skupaj z njimi (Nadasdy-ji, Szechy-ji in \xc5\xa1e nekaterimi plemi\xc5\xa1kimi dru\xc5\xbeinami) so se v katoli\xc5\xa1tvo spreobnili tudi njihovi podlo\xc5\xbeniki. Kljub temu so prapor okoli katerega so se zbirali \xc5\xa1e preostali protestanti predstavljale nekatere ostale ni\xc5\xbeje in srednje plemi\xc5\xa1ke rodbine kot sebeborski Berkeji, ku\xc5\xa1tanovski Panker-ji, kuke\xc5\xa1ki Ker\xc4\x8dmarj, itd.. Protestantski plemi\xc4\x8di so kar nekajkrat prepre\xc4\x8dili zaseg protestantskih cerkva, dokler niso leta 1733 \xc5\xbeupanijske oblasti zahtevale posredovanja nem\xc5\xa1kih vojakov. Za plemi\xc4\x8de je \xc5\xa1e vedno veljalo na\xc4\x8delo Cuius regio, eius religio - \xc4\x8digar zemlja, tega vera. Po drugi strani pa so se bili podlo\xc5\xbeniki prisiljeni prilagajati religiji svojih zemlji\xc5\xa1kih gospodov. Bogoslu\xc5\xbeja so bila v tem obdobju omejena na t.i. artikularne kraje kot sta bila \xc4\x8cobin in \xc5\xa0urd, kje je deloval \xc5\xa0tefan K\xc3\xbczmi\xc4\x8d ogrskoslovenski pastir in pisatelj, ki je 1771 izdal prevod Nove zaveze v prekmur\xc5\xa1\xc4\x8dini (Nouvi Z\xc3\xa1kon). Evangeli\xc4\x8danska cerkev \xc5\xa1e danes deloma uporablja prekmurski jezik v liturgiji. Takoj po izdaji toleran\xc4\x8dnega patenta leta 1783 so bile v Prekmurju ustanovljene prve tri cerkvene ob\xc4\x8dine: Puconci, Kri\xc5\xbeevci in Hodo\xc5\xa1. V Puconcih je bila 12. oktobra 1783 opravljena prva bo\xc5\xbeja slu\xc5\xbeba, ki jo je opravil Mihael Bako\xc5\xa1, prvi kri\xc5\xbeevski duhovnik. Velike zasluge pri ustanavljanju evangeli\xc4\x8danski cerkva v Prekmurju ima prekmurski odvetnik Franc pl. Novak. Verniki so v zgodnjem obdobju za svoje duhovnike radi izbirali predstavnike lokalnih plemi\xc5\xa1kih dru\xc5\xbein, ki so bili zaradi svojega stanu obvarovani pred preganjanjem. Te dru\xc5\xbeine, ki so se udejstvovale v evangeli\xc4\x8danski cerkvi so bile dru\xc5\xbeine Ba\xc4\x8di\xc4\x8d, Berke in Smodi\xc5\xa1._NEWLINE_V 19. stoletju so nem\xc5\xa1ko govore\xc4\x8di protestantski priseljenci ustanovili nove evangeli\xc4\x8danske cerkvene ob\xc4\x8dine v Ljubljani, Celju ter v Mariboru. Po drugi svetovni vojni evangeli\xc4\x8danske dejavnosti v teh mestih niso bile mo\xc5\xbene. \xc5\xa0ele v petdesetih letih so jugoslovanske oblasti dovolile ponovno otvoritev cerkva v Ljubljani ter v Mariboru. Danes so tamkaj\xc5\xa1nji evangeli\xc4\x8dani ve\xc4\x8dinoma priseljenci iz Prekmurja ter njihovi potomci._NEWLINE_Po koncu prve svetovne vojne je bilo 10 cerkvenih ob\xc4\x8din lo\xc4\x8denih od Sombotelske \xc5\xa1kofije, zato je od leta 1919 za\xc4\x8del delovati Prekmurski evangeli\xc4\x8danski seniorat, ki je bil uradno ustanovljen tri leta kasneje. Ker je v 16. in 17. stoletju ze obstajal prvi seniorat, ki ga je vodil \xc5\xa1tajerski Slovenec Toma\xc5\xbe Kri\xc5\xbean, imenujejo nekateri zgodovinarji seniorat, ustanovljen 1919, tudi drugi prekmurski seniorat. Ta je bil ustanovljen leta 1922 v Murski Soboti, vodil pa ga je vse do svoje smrti \xc5\xa0tevan Kovat\xc5\xa1, ki je tako postal prvi in zadnji prekmurski senior. Leta 1941 je bil prekmurski seniorat razpu\xc5\xa1\xc4\x8den, tedanji senior Kova\xc4\x8d, ter senioratski in\xc5\xa1pektor Josip Benko pa sta dobila dosmrtna naslova \xc4\x8dastnega seniorja, ter \xc4\x8dastnega senioratskega in\xc5\xa1pektorja. Vsi nadaljnji seniorji so tako vodili evnagli\xc4\x8dansko cerkev v SR Sloveniji in ne ve\xc4\x8d prekmursko ev. cerkev. Leta 2002 so izvolili prvega \xc5\xa1kofa, kar je postal dotlej\xc5\xa1nji senior Geza Erni\xc5\xa1a._NEWLINE_Dana\xc5\xa1nja Evangeli\xc4\x8danska cerkev Augsbur\xc5\xa1ke veroizpovedi v Sloveniji se je organizirala na podlagi statuta iz leta 1977 in je \xc4\x8dlanica Svetovne luteranske zveze in Konference evropskih Cerkva.\n_START_SECTION_\nOrganizacija\n_START_PARAGRAPH_\nEvangeli\xc4\x8danski cerkvi na Slovenskem pripada 13 cerkvenih ob\xc4\x8din (glej seznam evangeli\xc4\x8danskih cerkvenih ob\xc4\x8din v Sloveniji). Izmed duhovnikov-pastorjev volijo seniorja (od 2001 \xc5\xa1kofa) s \xc5\xa1estletnim mandatom in in\xc5\xa1pektorja.'